श्री सिंह ने कहा कि सभी नगरीय निकायों को 31 अक्टूबर तक हर हाल में ओडीएफ घोषित किया जाना है। उन्होंने नगर आयुक्त को निर्देश देते हुए कहा कि 19 ग्राम पंचायतों को शामिल करते हुए 10 नए वार्ड बनाए गये हैं जिसमें ग्राम पंचायत मंजूपुर का कुछ भाग नगर निगम में एवं कुछ भाग ग्राम पंचायत में शामिल है जिससे विकास कार्य अवरूद्ध हो रहा है पूरे गॉव को नगर निगम में शामिल करने से सम्बन्धित भेजे गये प्रस्ताव को शासन से सम्पर्क स्थापित कर शीघ्र निस्तारित कराएं। उन्होंने कहा कि ऐसी सभी ग्राम पंचायतों में तैनात सफाई कर्मचारियों को पंचायती राज विभाग द्वारा हटा लिया गया है वहां की साफ-सफाई व्यवस्था हेतु नगर निगम अपना सफाईकर्मी तैनात करे। उन्होंने कहा कि इन वार्डो में शौचालयों का निर्माण कराकर निर्धारित समय के अन्दर ओडीएफ घोषित किया जाए। उन्होंने यह भी निर्देश दिये कि नगर निगम में बने व्यक्तिगत, सार्वजनिक एवं सामुदायिक शौचालयों का सत्यापन थर्ड पार्टी, एनजीओ, डूडा आदि से कराया जाए तथा सत्यापन के दौरान जगह-जगह वर्कशाप का आयोजन कर लोगों को शौचालय निर्माण एवं उसके उपयोग के लिए जागरूक किया जाए। आवश्यकतानुसार होर्डिग्स एवं पम्पलेट का भी प्रयोग किया जाए। उन्होंने कहा कि निर्मित शौचालयों के अपलोडिंग एवं जियो टैगिंग में भी तेजी लाई जाए।